Mingora
Mingora, Mangora, Mingaora, by i Pakistan; 231.400 indb. (2012). Mingora er den største by i Swat og ligger ved Swat-floden i 984 m.o.h. et par km fra distriktshovedstaden Saidu Sharif. I byens nærhed er der gjort talrige fund fra Gandhara-perioden. I 2009 opnåede den pakistanske Taleban-milits kontrollen med byen, og senere kom det til hårde kampe med den pakistanske hær, hvorunder en stor del af byens befolkning flygtede.